遊冷泉次陳體忠二十韻
作者：周密
朝代：宋

paragraphs: 地僻多清事，林深遠暑威。
短橈浮曉漲，瘦策破烟霏。
討勝穿雲嶠，尋幽入翠微。
澗沙金作色，池水玉生肥。
小立評詩板，遲留坐釣磯。
洗苔題石壁，愛竹款山扉。
訪古尋唐記，逃禪下梵幃。
慮空流水凈，情懶片雲飛。
遠壑風聲合，幽崖日影稀。
峻攀時倚杖，野涉屢褰衣。
桂子雙峯聳，薝香一徑崎。
新蜩響清晝，孤鶴唳斜暉。
古蔓虹千尺，靈杉翠十圍。
壑雷晴亦雨，花露午方晞。
松老飄殘粉，蘭芳遞暗菲。
鳥鳴知自樂，猿下爲忘機。
泉上亭尤古，山椒塔更巍。
身閑發深省，心靜悟前非。
何日辭塵鞅，終當脫世鞿。
舊盟泉石在，我欲賦來歸。